CELEX: 32017D0956
Language: lt
Date: 1496016000000
Title: 2017 m. gegužės 29 d. Tarybos sprendimas (Euratomas) 2017/956 dėl 2016–2019 m. papildomos stipriasraučio reaktoriaus mokslinių tyrimų programos, kurią Europos atominės energijos bendrijos vardu įgyvendins Jungtinis tyrimų centras, patvirtinimo

7.6.2017   
            
            
               LT
            
            
               Europos Sąjungos oficialusis leidinys
            
            
               L 144/23
            
         TARYBOS SPRENDIMAS (Euratomas) 2017/956
   2017 m. gegužės 29 d.
   dėl 2016–2019 m. papildomos stipriasraučio reaktoriaus mokslinių tyrimų programos, kurią Europos atominės energijos bendrijos vardu įgyvendins Jungtinis tyrimų centras, patvirtinimo
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 7 straipsnį,
   atsižvelgdama į Europos Komisijos pasiūlymą,
   pasikonsultavusi su Mokslo ir technikos komitetu,
   kadangi:
   
               (1)
            
            
               Europos mokslinių tyrimų erdvėje Peteno stipriasrautis reaktorius (toliau – HFR) buvo ir kurį laiką tebebus svarbi Bendrijos medžiagotyros ir bandymų, branduolinės medicinos ir branduolinių reaktorių saugos mokslinių tyrimų branduolinės energijos srityje priemonė;
            
         
               (2)
            
            
               HFR veikla buvo finansuojama pagal keletą papildomų mokslinių tyrimų programų, iš kurių paskutinė (1) baigėsi 2015 m. gruodžio 31 d.;
            
         
               (3)
            
            
               2016 m. HFR veikė be papildomos mokslinių tyrimų programos, nes dar nebuvo užbaigtos finansavimą skiriančių valstybių narių įgaliotųjų subjektų derybos. Kadangi po šių pastangų du nacionaliniai subjektai pasiekė susitarimą, būtina numatyti naują papildomą mokslinių tyrimų programą siekiant toliau teikti finansinę paramą HFR;
            
         
               (4)
            
            
               Siekiant užtikrinti papildomų mokslinių tyrimų programų tęstinumą, šis sprendimas turėtų būti taikomas nuo 2016 m. sausio 1 d. Dalimi įnašų pagal 2016–2019 m. papildomą HFR mokslinių tyrimų programą turėtų būti galima padengti 2016 m. veiklos išlaidas;
            
         
               (5)
            
            
               kadangi HFR yra nepakeičiama Bendrijos mokslinių tyrimų infrastruktūra branduolinių reaktorių saugos, sveikatos apsaugos (įskaitant medicininių izotopų kūrimą siekiant spręsti medicinos mokslinių tyrimų klausimus), branduolių sintezės mokslinių tyrimų, pagrindinių mokslų, mokymų ir atliekų tvarkymo (įskaitant Europai svarbiose konkrečiose Sąjungos reaktorių sistemose naudojamo branduolinio kuro saugą) srityse, jis turėtų toliau veikti pagal 2016–2019 m. papildomą HFR mokslinių tyrimų programą iki 2019 m. pabaigos;
            
         
               (6)
            
            
               kadangi Atominės energetikos ir alternatyviųjų šaltinių energijos komisariatą (Commissariat à l'énergie atomique et aux énergies alternatives) (CEA) ir Branduolinių mokslinių tyrimų konsultacinę grupę (Nuclear Research and consultancy Group V.O.F.) (NRG), atitinkamai Prancūzijos ir Nyderlandų vykdymo atstovus, ypač domina HFR švitinimo pajėgumas, jie susitarė finansuoti visą 2016–2019 m. papildomą HFR mokslinių tyrimų programą asignuotųjų pajamų forma skirdami įnašus į Europos Sąjungos bendrąjį biudžetą;
            
         
               (7)
            
            
               tais įnašais siekiama finansuoti HFR veiklą siekiant paremti mokslinių tyrimų programos veiklą; taigi įnašai grindžiami sąlyga, kad HFR veiks įprastai ir bus reguliariai techniškai prižiūrimas. Jei dar prieš saugaus išlaikymo būklės deklaraciją NRG operatorius Nyderlandų nacionalinei reguliavimo institucijai pateiks oficialų pranešimą apie galutinį išjungimą, dar nesumokėtos išmokos ir Komisijos skelbiami kvietimai dėl lėšų turėtų būti sustabdyti,
            
         PRIĖMĖ ŠĮ SPRENDIMĄ:
   1 straipsnis
   Su HFR veikimu susijusi papildoma mokslinių tyrimų programa, kurios tikslai yra išdėstyti I priede, tvirtinama ketveriems metams, šį laikotarpį pradedant skaičiuoti nuo 2016 m. sausio 1 d.
   2 straipsnis
   Programos vykdymo išlaidos (numatyta, kad jos sudarys 30,2 mln. EUR) finansuojamos vien tik Prancūzijos ir Nyderlandų įnašais atitinkamai per CEA ir NRG. II priede nurodoma, kaip ši suma paskirstoma. Šis įnašas laikomas asignuotosiomis pajamomis pagal Tarybos reglamento (ES, Euratomas) Nr. 966/2012 (2) 21 straipsnio 2 dalį.
   3 straipsnis
   1.   Už programos valdymą yra atsakinga Komisija. Tuo tikslu ji naudojasi Jungtinio tyrimų centro paslaugomis.
   2.   Komisija informuoja Jungtinio tyrimų centro valdybą apie programos įgyvendinimą.
   4 straipsnis
   Jei dar prieš saugaus išlaikymo būklės deklaraciją NRG Nyderlandų nacionalinei reguliavimo institucijai pateikia oficialų pranešimą apie galutinį HFR išjungimą, Prancūzijos ir Nyderlandų pareigos toliau mokėti išmokas per atitinkamai CEA ir NRG sustabdomos bei sustabdomi Komisijos skelbiami kvietimai dėl lėšų pagal šį Sprendimą.
   5 straipsnis
   Komisija pateikia Europos Parlamentui ir Tarybai šio sprendimo įgyvendinimo galutinę ataskaitą, pasibaigus 2016–2019 m. papildomai HFR mokslinių tyrimų programai.
   6 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2016 m. sausio 1 d.
   7 straipsnis
   Šis sprendimas skirtas valstybėms narėms.
   
      Priimta Briuselyje 2017 m. gegužės 29 d.
      
         
            Tarybos vardu
         
         
            Pirmininkas
         
         C. CORDONA
      
   
   
      (1)  Žr. 2012 m. lapkričio 13 d. Tarybos sprendimą 2012/709/Euratomas dėl 2012–2015 m. papildomos didelio srauto reaktoriaus mokslinių tyrimų programos, kurią Europos atominės energijos bendrijos vardu įgyvendins Jungtinis tyrimų centras, patvirtinimo (OL L 321, 2012 11 20, p. 59).
   
      (2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      I PRIEDAS
      MOKSLINIAI IR TECHNINIAI TIKSLAI
      Pagrindiniai papildomos mokslinių tyrimų programos tikslai:
      
                  1)
               
               
                  užtikrinti saugų ir patikimą HFR veikimą siekiant užtikrinti neutronų srauto tiekimą eksperimentiniams tikslams;
               
            
                  2)
               
               
                  leisti mokslinių tyrimų institutams HFR efektyviai naudoti įvairioms mokslinių tyrimų reikmėms: branduolinių reaktorių saugai gerinti, sveikatos apsaugai (įskaitant medicininių izotopų kūrimą), branduolių sintezei, pagrindiniams mokslams,mokymams ir atliekų tvarkymui (įskaitant Europai svarbių reaktorių sistemų branduolinio kuro saugą).
               
            
   
      II PRIEDAS
      ĮNAŠŲ PASKIRSTYMAS
      Įnašus papildomai mokslinių tyrimų programai skirs Nyderlandai ir Prancūzija.
      Įnašai paskirstomi taip:
      
                   
               
               
                  Prancūzija – 1,2 mln. EUR;
               
            
                   
               
               
                  Nyderlandai – 29 mln. EUR.
               
            
                   
               
               
                  Iš viso – 30,2 mln. EUR.
               
            Šie įnašai daromi į bendrąjį Europos Sąjungos biudžetą ir asignuojami minėtai programai. Dalis įnašų pagal šią papildomą programą gali būti panaudoti HFR 2016 m. veiklos išlaidoms padengti remiantis darbo programa, dėl kurios turi susitarti paramą teikiančios valstybės narės ir Komisija.
      Minėti įnašai yra nekintami ir, kintant reaktoriaus veikimo, techninės priežiūros ir sustabdymo išlaidoms, neperžiūrimi.